《庚子孟冬恭遇千秋令节赐宴赋二十韵》
明代·黄佐

燕冀年方茂，虹流月始阳。发祥开鹤籞，称寿奉麟觞。

睿德摇山开，蒙泉少海长。圣箴承敬一，神器副元良。

矫迹崇贤里，含毫翊善傍。汉庄言益敏，夏启道弥光。

玄辔骖龙象，丹幢引凤凰。鹄舆犹玉裕，鸡戟更金相。

硕辅来兰殿，英寮集桂坊。寿街齐抃舞，华阙俨趋跄。

钜砌烟花绕，琼筵锦绣张。殷梅调鼎美，尧萐助羹香。

翠釜传中使，黄封出上方。座依红日永，杯逐彩云翔。

自愧冥鸿羽，仍随振鹭行。荐雷期有则，明两祝无疆。

既醉缘霞紫，无言感昊苍。逶迤归玉署，仿佛度银潢。

万国欢声动，千官喜气扬。沾恩何所似，丰草露瀼瀼。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。